Predkladacia  správa

V dňoch 20.-21. septembra 2002 sa v SR uskutočnili voľby do Národnej rady SR.

Správa o výsledkoch činnosti medzinárodných pozorovateľov na voľbách do NR SR v roku 2002 je predkladaná na základe uznesenia vlády SR č. 739/2002 z 3. júla 2002 bod B3.

Na základe pozvania Ministerstva zahraničných vecí SR adresovaného Úradu OBSE pre demokratické inštitúcie a ľudské práva ODIHR/OBSE,  zhodnotenia celkovej predvolebnej situácie na Slovensku hodnotiacou misiou a jej odporúčaní, rozhodol ODIHR/OBSE vyslať na pozorovanie parlamentných volieb na Slovensku volebnú pozorovateľskú misiu  (Election Observation Mission) limitovaného formátu.
Misia, vedená vv. Michaelom Wygantom (USA), pozostávala z 11 volebných expertov a dlhodobých pozorovateľov. Ich  úloha  spočívala v monitorovaní stavu príprav a priebehu  parlamentných volieb, volebnej kampane, úpravy právneho rámca volieb a  ich súladu  s  medzinárodnými volebnými štandardmi. Aktivity misie boli zamerané aj na analýzu predvolebnej činnosti volebných orgánov a predstaviteľov na všetkých úrovniach štátnej správy, účasť národnostných menšín  a monitoring médií.    
Organizácia pre bezpečnosť a spoluprácu v Európe nevyslala na pozorovanie parlamentných volieb v SR krátkodobú pozorovateľskú misiu.
    
Deň po ukončení volieb (22.9.2002) vydala volebná pozorovateľská misia OBSE  vyhlásenie o predbežných zisteniach a záveroch k parlamentným voľbám v SR.  
Na základe záznamov dlhodobých pozorovateľov OBSE po ukončení volebných procedúr vypracovala volebná pozorovateľská misia ODIHR/OBSE podrobnú záverečnú správu, ktorú v súlade s procedúrami OBSE zverejnila 7.11.2002.  
	
V záverečnej správe OBSE sa konštatuje, že voľby do NR SR prebehli v súlade s legislatívou SR, záväzkami v rámci OBSE a medzinárodnými štandardmi na priebeh demokratických volieb a potvrdili posilnenie demokratického vývoja  v SR.  
Súčasťou správy sú aj odporúčania Úradu OBSE pre demokratické inštitúcie a ľudské práva na odstránenie čiastkových nedostatkov a zdokonalenie volebnej legislatívy a praxe.  Tieto odporúčania je možné riešiť cestou novelizácie právnych noriem súvisiacich s volebným procesom za predpokladu konsenzuálnej politickej vôle zameranej na čiastkové zmeny volebnej legislatívy.

	Predkladaný materiál nemá finančný, ekonomický, environmentálny vplyv ani vplyv na zamestnanosť.